প্রয়োজনে রমজান মাসেও হরতালের হুমকি দিয়েছে ইসলামী সমমনা ১২টি দল।আগামীকাল থেকে টানা ৩০ ঘণ্টার হরতালে বাধা দিলে সরকারের জন্য ফলাফল ভাল হবে না। রাজধানীর এক হোটেলে সংবাদ সম্মেলনে এই হুমকি দিয়েছেন খেলাফত আন্দোলনের আমীর শাহ আহমদ উল্লাহ আশরাফ। সংবাদ সম্মেলনে শাহ আহমাদ উল্লাহ আশরাফ বলেন, সরকার যদি অবিলম্বে সংবিধানে আল্লাহর উপর পূর্ণ আস্থা ও  বিশ্বাস পুনঃস্থাপন, ধর্মহীন শিক্ষানীতি ও কোরআন বিরোধী নারীনীতি বাতিল না করে তবে প্রয়োজনে রমজান মাসেও হরতালের ডাক দেবেন। সংবাদ সম্মেলনে ইসলামী ঐক্যজোটের মহাসচিব মাওলানা আবদুল লতিফ নেজামী বলেন, আমরা হরতালে মিছিলের প্রস্তুতি নিয়েছি। হরতাল গণতান্ত্রিক অধিকার। তাই আমরা হরতালে মিছিল বের করবো। তবে হরতালে সরকার বাধা দিলে সরকারের জন্য সেটি ভালো হবে না। হরতালে শিক্ষা প্রতিষ্ঠানের সব পরীক্ষা, ধর্মীয় সভা-সমাবেশ, শোভাযাত্রা, হাসপাতাল, লাশবাহী গাড়ি, এম্বুলেন্স, হোটেল রেস্তোরাঁ, আইন শৃঙ্খলা রক্ষাকারী বাহিনীর গাড়ি,  সাংবাদিকদের গাড়ি লাশবাহী গাড়ি, শোভাযাত্রা এবং ধমীয় সভা সমাবেশ আওতামুক্ত থাকবে।